Web stranica tjedna: Projekt Innocence
Ova neprofitna organizacija radi na preokretanju krivih osuda u oslobađajuće pomoću testiranja DNK i drugih znanstvenih dokaza
Više od 7 milijuna ljudi nalazi se u američkim zatvorima ili na drugi način pod nadzorom pravosudnog sustava. Usprkos pravu na odvjetnika i druge zaštitne odredbe, neki od tih muškaraca i žena odslužuju kazne za zločine koje nisu počinili. Današnja web stranica tjedna, , upoznaje nas s jednom organizacijom koja koristi znanost u cilju postizanja pravde. "The Innocence Project je neprofitna organizacija. Radimo na tome da krive presude i osude budu preokrenute pomoću testiranja DNK. Radimo i na reformiranju pravosudnog sustava na temelju lekcija naučenih iz slučajeva koji su završili oslobađajućom presudom," kaže Matt Kelley, jedan od direktora Projekta Innocence, koji povezuje znanost i pravo u nastojanju da se odbace osude osoba koje su krivo bile proglašene krivima i osuđene na zatvorske kazne. Recimo: Michael Blair je odslužio 13 godina zatvora prema osudi za ubojstvo, u Teksasu, temeljenoj dijelom na pretpostavljenoj istovjetnosti uzoraka dlaka. Raymond Santana, iz New Yorka, odslužio je pet godina zatvora prema osudi za silovanje, temeljenoj dijelom na lažnom priznanju. A, jedan sud u Arizoni osudio je Larryja Youngblooda za seksualni napad na dijete, te je on proveo devet godina u zatvoru na temelju dječakovog pogrešnog svjedočenja. U tom i drugim slučajevima, testiranje DNK dokazalo je nevinost osuđenih osoba, te, u mnogim slučajevima, i ukazalo na pravoga krivca. "Premda naše slučajeve većinom čine ljudi koji su u zatvoru proveli mnogo godina jer su bili osuđeni prije ere testiranja DNK, još uvijek se događa da ljudi budu osuđeni u slučajevima kada bi testiranje DNK trebalo biti dostupno, a ne provede se," kaže Kelley. Projekt Innocence ima sjedište u New Yorku, ali radi na slučajevima pogrešnih osuda diljem Sjedinjenih Država. No, Matt Kelley kaže da su websajt prošle godine posjetili korisnici iz 75 zemalja, te je njegov utjecaj globalan: "Naša web stranica je postala resurs za odvjetnike iz čitavog svijeta koji se žele potanje pozabaviti forenzičkim pitanjima, testiranjem DNK i načinima zastupanja u apelacijskom postupku u pokušaju ukidanja pogrešne presude." Na web stranici možete saznati pojedinosti o 249 osoba krivo osuđenih, a potom oslobođenih zahvaljujući dokazima dobijenim testiranjem DNK.